**Program organizácie UNICEF „ŠKOLA PRIATEĽSKÁ K DEŤOM”**

Vážení rodičia,

touto cestou by sme Vás radi bližšie oboznámili s programom organizácie UNICEF
pod názvom „ŠKOLA PRIATEĽSKÁ K DEŤOM”, do ktorého sa v školskom roku 2012/2013 zapojila aj naša škola.

Celoročný program „**Škola priateľská k deťom”** (Child Friendly School)
je postavený na myšlienke  Dohovoru o právach dieťaťa. Pomocou stanovených kritérií vzdeláva a vychováva k uplatňovaniu práv dieťaťa celé kolektívy škôl - deti, pedagógov
aj rodičov, pričom podstatným prvkom je plnohodnotná spoluúčasť detí na chode školy. Cieľom programu je vytvoriť v školách také prostredie, v ktorom sa každé dieťa cíti bezpečne, dobre, sebaisto a do ktorého chodí s radosťou.

Naša snaha stať sa „Školou priateľskou k deťom”, čiže uplatňovať práva detí,
je dlhodobým strategickým cieľom, pri ktorom budeme využívať viaceré nástroje na jeho dosiahnutie.

Žiakmi našej školy bude vytvorená nástenka o právach dieťaťa a rozvojovej problematike, ktorá bude umiestnená vo vstupnom priestore školy a na ktorej nájdete dôležité telefónne čísla a internetové stránky. Jednotlivé témy z Dohovoru o právach dieťaťa sú obsiahnuté v pláne rozvoja školy a osnovách a tieto témy sú zaujímavým spôsobom zapracované
do jednotlivých vyučovacích hodín. Okrem toho sa bude právam detí venovať aj naša koordinátorka prevencie formou rôznych zážitkových hier a zapojením sa do aktivity podporujúcej UNICEF (Týždeň modrého gombíka). Pri uplatňovaní práv detí nám bude v mnohom nápomocné aj Občianske združenie – spoločne proti kriminalite, s ktorým naša škola aktívne spolupracuje (bližšie informácie o spolupráci nájdete aj na nástenke vedľa dverí riaditeľne).

Veríme, že Vás program „Škola priateľská k deťom” oslovil a podporíte náš spoločný cieľ, ktorým je vytvorenie ešte pozitívnejšieho prostredia v našej škole
pre všetkých jej žiakov. V prípade akýchkoľvek otázok, pripomienok alebo návrhov
sa môžete obrátiť na našu koordinátorku prevencie Mgr. Eriku Trebatickú.

 ZŠ 1.-4. roč. s MŠ Malženice